钦定古今图书集成/历象汇编/庶征典/第140卷 > 《管窥辑要》 > 梁
## 钦定古今图书集成/历象汇编/庶征典/第140卷 > 《管窥辑要》 > 梁

### 武帝天监十五年荆州市刑人而身不僵

按《梁书武帝本纪》，不载。　按《隋书五行志》：“梁天监十
五年七月，荆州市杀人而身不僵，首堕于地，动口张
目，血如竹箭，直上丈馀，然后如雨细下。是岁荆州大
旱。近赤祥，冤气之应。”

### 太清元年丹阳人生子眼在顶上

按《梁书武帝本纪》，不载。　按《隋书五行志》：“梁太清元
年，丹阳莫氏妻生男，眼在顶上，大如两岁儿，堕地而
言曰：‘儿是旱疫鬼，不得住’。”母曰：“‘汝当令我得过’。疫鬼
曰：‘有上官，何得自由。母可急作绛帽，故当无忧’。”母不
暇作帽，以绛系发。自是旱疫者二年，杨、徐、兖、豫尤甚。
莫氏乡邻，多以绛免，他土效之，无验。

### 简文帝大宝二年京口五岁小儿登城打鼓

按《梁书简文帝本纪》。不载　按《隋书五行志》。“大宝二
年。京口人于藏儿。年五岁。登城西南角大楼。打鼓作
长櫐。”鼓。兵象也。是时侯景乱江南。

### 元帝承圣元年十二月天门山获野人出山三日死按南史梁元帝本纪云云